**Abdirahim "Husu" Hussein Mohamed** (somaliksi *Cabdiraxiim Xuseen Maxamed*) (s. 21. lokakuuta 1978 Mogadishu, Somalia) on somalialaissyntyinen radiotoimittaja ja sosialidemokraattinen poliitikko. Hän toimi Helsingin Keskustanuorten puheenjohtajana kaksi kautta vuosina 2007–2008. Hän on Helsingin kaupunginvaltuutettu (sd), yhteisöpedagogi ja konsultti. Erottuaan keskustasta hän liittyi SDP:n riveihin elokuussa 2016.

Poliittinen toiminta
--------------------

Vuodesta 2013 Hussein on toiminut Helsingin kaupungin tasa-arvotoimikunnan jäsenenä. Hän on ollut aiemmin myös Helsingin kaupungin maahanmuutto- ja kotoutumisasioiden neuvottelukunnan jäsen ja vaalitarkkailija Suomen mandaatilla Somalimaan presidenttivaaleissa. Hän oli ehdolla eduskuntaan keskustan listalta Helsingin vaalipiirissä vuoden 2011 eduskuntavaaleissa, sai 227 ääntä eikä tullut valituksi. Vuoden 2012 kunnallisvaaleissa hän sai Helsingissä 347 ääntä ja ylsi varasijalle. Vuoden 2015 eduskuntavaaleissa hän sai 1 349 ääntä eikä tullut valituksi. Kesäkuussa 2016 Hussein ilmoitti eroavansa keskustasta muun muassa koulutukseen ja kehitysapuun kohdistuneiden leikkausten johdosta. Hänet valittiin Helsingin kaupunginvaltuustoon vuoden 2017 kuntavaaleissa SDP:n edustajaksi 985 äänellä.

Hussein on kieltänyt, että Suomessa olisi tehty ainoatakaan naisen sukupuolielinten silpomista, ja sanonut, ettei hän ei tiedä ainuttakaan tapausta, jossa tyttö olisi viety Somaliaan leikattavaksi. Syyskuussa 2017 julkaistun ympärileikkausraportin kirjoittaja, Fenix Helsingin puheenjohtaja Ujuni Ahmed piti Husseinin kommentteja ongelman vähättelynä. Järjestön raportissa oli haastateltu suomalaisia tyttöjä, joka vietiin ympärileikattavaksi Somaliaan, Egyptiin, Iraniin ja Syyriaan.

Lausuntoja mediassa
-------------------

Hussein myönsi syksyllä 2017 levittäneensä blogissaan väärää tietoa niin sanotusta "Vantaan muslimipuukotuksesta." Husseinin mukaan muutama kantasuomalainen mies oli lähestynyt kahta poikaa kysyen, ovatko nämä muslimeja ja telonut heitä puukolla siten että yksi poika olisi joutunut teho-osastolle kriittisessä kunnossa. Hussein kirjoitti jutelleensa toisen uhrin äidin kanssa. Nousseen kohun seurauksena poliisi oikaisi väitteitä. Poliisin mukaan asianomistajia on vain yksi ja tapahtumapaikalla todettiin, ettei asianomistaja tarvitse ensiapua tai sairaalahoitoa. Poliisin mukaan tapaukselle ei myöskään löytynyt rasistista motiivia.

Heinäkuussa 2019 Hussein väitti Twitterissä kaikkia perussuomalaisia ja heidän kannattajiaan rasisteiksi. Muun muassa perussuomalaisten kansanedustaja Jouni Kotiaho teki tutkintapyynnön epäillen Husseinin kiihottaneen kansanryhmää vastaan ja loukanneen Kotiahon kunniaa. Twiiteistä ei aloitettu esitutkintaa, koska tutkinnanjohtajan mukaan puolueen kannattajat tai äänestäjät eivät nauti vakaumuksen suojaa kiihottamista vastaan eivätkä ole tunnistettava ihmisryhmä.

Hussein ilmoitti elokuussa 2019 saaneensa uhkauskirjeen, jossa oli mukana hirttoköysi. Hän julkaisi kirjeestä valokuvan Twitterissä. Kirje päättyi sanoihin "Ku Kluk Klan tulee ja näyttä sinule kaapi paika". Hussein teki viestistä rikosilmoituksen, ja poliisi käynnisti tutkinnan nimikkeillä laiton uhkaus ja vainoaminen.

Hussein väitti marraskuussa 2019 Twitter-tilillään, että hän oli poistanut kuljettamastaan taksista rasistisesti käyttäytyneen asiakkaan. Taksi Helsingin mukaan auton lokitiedot kuitenkin paljastivat, että Husseinin väittämää ei ollut tapahtunut. Hussein myönsi valehdelleensa tapahtumista. Valehtelun paljastuttua hän kirjoitti Facebookiin uuden version, jossa hän kertoi joutuneensa kyseisenä viikonloppuna kolmesti rasistisen haukkumisen kohteeksi. Husseinin mukaan se oli jäänyt "kummittelemaan" ja hänelle oli jäänyt tunne, että heidät olisi pitänyt poistaa kyydistä. Alkuperäisellä twiitillään hän kertoi halunneensa herättää keskustelua ulkomaalaistaustaisten taksikuskien kokemasta rasismista. Valehtelun ja luottamuspulan vuoksi SDP:n valtuustoryhmä erotti Husseinin kesäkuun 2020 loppuun saakka. Taksi Helsinki antoi Husseinille huomautuksen.

Muu julkinen toiminta ja työelämä
---------------------------------

Hussein teki nuorena töitä muun muassa vanhusten hoitajana, rakennustyömaalla, siivoojana ja laivalla tiskarina. Hän on toiminut myös tulkkina ja toimittajana sekä järjestötöissä ja kansainvälisen kaupan konsulttina. Yrittäjyyttä hän kokeili vuoden päivät.

Hussein on ollut ideoimassa ja järjestämässä Suomen monikulttuurista itsenäisyyspäiväjuhlaa vuodesta 2006 alkaen Berde ry:n kanssa. Hussein on toiminut myös Berde ry:n toiminnan- sekä puheenjohtajana.

Tammikuusta 2013 Hussein alkoi juontaa Yle Puheella esitettävää radio-ohjelmaa *Ali ja Husu* yhdessä stand up -koomikko Ali Jahangirin kanssa. Vuonna 2014 Etnisten suhteiden neuvottelukunta (ETNO) myönsi ohjelmalle ensimmäistä kertaa jaetun Vuoden asenteellisin mediateko -palkinnon perusteina ohjelman ajankohtaisuus sekä sen tapa tuoda esiin monikulttuurisen Suomen monia kasvoja ja näkemyksiä.
Vuonna 2015 Hussein sai Suomen PENin sananvapauspalkinnon. Ohjelman viimeinen osa kuultiin kanavalla 2. kesäkuuta 2016.

Hussein ajaa myös taksia osa-aikaisena.

### Sosiaalietuuksien väärinkäyttö ja petostuomiot

Hussein on tuomittu 2000-luvulla kolmeen kertaan petoksista, jotka kaikki koskivat sosiaalietuuksien väärinkäyttöä. Vuonna 2001 Hussein tuomittiin siitä, että hän oli erehdyttänyt Kelaa maksamaan itselleen perusteettomasti työmarkkinatukea, vaikka teki samaan aikaan töitä. Petokset tapahtuivat vuosina 1999–2000. Vuoden 2002 tuomion mukaan Hussein oli hankkinyt oikeudetonta taloudellista hyötyä jättämällä ilmoittamatta toimeentulotukea maksavalle Turun kaupungin sosiaalilautakunnalle työssäolostaan. Petos ajoittui vuosille 1998–2000. Hussein tuomittiin uudelleen vuonna 2006 perusteettoman toimeentulotuen nostamisesta. Hussein jätti kertomatta tuomioistaan SDP:lle liittyessään puolueeseen, vaikka lomakkeessa kysyttiin mahdollisista rikostuomioista. Tuomiot tulivat julkisuuteen vasta Husseinin jäätyä kiinni valehtelusta taksitapauksen yhteydessä marraskuussa 2019.

Yksityiselämä
-------------

Hussein muutti Suomeen 15-vuotiaana vuonna 1994. Hän on naimisissa ja hänellä on neljä lasta.

Lähteet
-------

1. ↑  Curriculum Vitae *abdirahim.fi*.  Arkistoitu 15.10.2013. Viitattu 26.1.2012.
2. 1 2 3 4  Upola, Terhi: Hyvät kuulijat, täällä uusi suomalainen *Helsingin Sanomat*.  11.1.2013. Viitattu 15.10.2013.
3. ↑  Abdirahim pähkinäkuoressa *Abdirahimin kotisivu*.  Arkistoitu 15.10.2013. Viitattu 15.10.2013.
4. 1 2  Kangasluoma, Emilia: Kaupunginvaltuutettu Abdirahim Hussein väittää Twitterissä kaikkia perussuomalaisia ja heidän kannattajiaan rasisteiksi *Helsingin Sanomat*.  23.7.2019. Viitattu 24.7.2019.
5. ↑  Kaupungin tasa-arvotoimikunta (Internet Archivessa, tallennettu 22.10.2013)  8.3.2013. Helsingin kaupunki.  Arkistoitu 22.10.2013. Viitattu 1.8.2015.
6. ↑  Tasa-arvotoimikunta  15.6.2015. Helsingin kaupunki. Viitattu 1.8.2015.
7. ↑  Maahanmuutto-ja kotoutumisasioiden neuvottelukunta - Muistio 3/2007 (23.10.2007) (Arkistoitu)  12.12.2008. Helsingin kaupunki.  Arkistoitu 24.5.2012. Viitattu 15.10.2013.
8. ↑  Abdirahim Hussein Yle Puhe. Viitattu 15.10.2013.
9. ↑  Helsinki - Ehdokkaiden äänimäärät *Vaalit 2011 tulospalvelu*.  20.4.2011. Yle. Viitattu 15.10.2013.
10. ↑  Vaalit 2012 tulospalvelu  6.11.2012. Yle. Viitattu 15.10.2013.
11. ↑  Helsingin vaalipiiri - ehdokkaat *Yleisradion tulospalvelu, eduskuntavaalit 2015*. Viitattu 1.8.2015.
12. ↑  Husu Hussein eroaa keskustasta *Helsingin Uutiset*. Viitattu 8.6.2016.
13. ↑  Valitut - Helsinki  13.4.2017. Oikeusministeriö. Viitattu 14.4.2017.
14. ↑  Somalitaustainen "Husu" Hussein: "En tiedä ainuttakaan tapausta, jossa tyttö olisi viety takaisin Somaliaan ympärileikattavaksi" *iltalehti.fi*.
15. ↑  Ympärileikkausraportin kirjoittaja Ujuni Ahmed pahastui Husu Husseinin kommentista: "kuulosti silpomisen kokeneiden vähättelyltä" *iltalehti.fi*.
16. ↑  "Husu" Hussein myöntää levittäneensä väärää tietoa "muslimipuukotuksesta": "Ei ollut mitään syytä epäillä kertomusta"  22.8.2017. Uusisuomi.fi.
17. ↑  Poliisi: "Oletko muslimi"-puukotukselle ei ole löytynyt rasistista motiivia  22.8.2017. Aamulehti.fi.
18. ↑  Seppälä, Antti: KSML: Perussuomalaisten kansanedustaja Jouni Kotiaho teki tutkintapyynnön rasisti-twiiteistä *Helsingin Sanomat*.  25.7.2019. Viitattu 29.7.2019.
19. ↑  Perussuomalaisten kansanedustaja teki tutkintapyynnön Abdirahim "Husu" Husseinista, joka väitti kaikkien perus­suomalaisten olevan rasisteja *Helsingin Sanomat*.  25.7.2019. Viitattu 25.7.2019.
20. ↑  Nyt tuli päätös: Husu Husseinin kohutviitistä ei aloiteta esitutkintaa *Uusi Suomi*. Viitattu 6.8.2019.
21. ↑  Saastamoinen, Anni: Helsingin kaupunginvaltuutettu sai karmaisevaa vihapostia: rusentuneessa kirjekuoressa hirttoköysi ja viesti "Ku Klux Klan tulee näyttää sinulle kaapin paikan" *Iltalehti*.  28.8.2019. Viitattu 12.11.2019.
22. ↑  Nykänen, Riika: Husu Husseinille lähetettiin Ku Klux Klan -postia ja hirttoköysi – näin poliisi kuvailee tutkimiaan uhkauskirjeitä: "Aika rajua palautetta" *Ilta-Sanomat*.  13.11.2019. Viitattu 13.11.2019.
23. ↑  Manninen, Laura: Onko valehtelu oikea tapa herättää keskustelua, "Husu" Hussein? Näin kaupunginvaltuutettu kommentoi kohua *Ilta-Sanomat*.  11.11.2019. Viitattu 11.11.2019.
24. ↑  Leppänen, Stefan: "Husu" Hussein Facebookissa: "Tarkoitus ei ollut tehdä rasisteille salapoliisitehtävää" *Ilta-Sanomat*.  11.11.2019. Viitattu 11.11.2019.
25. ↑  Särkkä, Heini: Sdp erotti Abdirahim "Husu" Husseinin valtuustoryhmästä määräajaksi *Ilta-Sanomat*.  11.11.2019. Viitattu 12.11.2019.
26. ↑  Ovaskainen, Teppo: "Husu" Hussein sai vakavan huomautuksen – Taksi Helsingin selvitys valmistui *Uusi-Suomi*.  18.11.2019. Viitattu 25.11.2019.
27. ↑  Markku Huusko: "Husu" Hussein selvisi Turun skinheadeista, mutta Juha Sipilän puolue oli liikaa *Uusi Suomi*. Viitattu 15.11.2019.
28. ↑  Puhe monikulttuurisessa itsenäisyyspäiväjuhlassa.  *Humanistilehti*, 2008, nro 4. Artikkelin verkkoversio. Viitattu 26.1.2012.
29. ↑  Saarelainen, Jouni: Yhteinen itsenäisyys – monikulttuurinen itsenäisyyspäivän juhla *hankkeet.mielenterveysseura.fi*.  27.11.2009.  Arkistoitu 28.9.2011. Viitattu 26.1.2012.
30. ↑  OVI – Maahanmuuttajien kansalaistoiminnan kehittäminen (PDF) *hankkeet.mielenterveysseura.fi*.  Arkistoitu 15.10.2013. Viitattu 26.1.2012.
31. ↑  Vedenpää, Ville: Vuoden asenteellisin mediateko -palkinto Yle Puheen Alille ja Husulle *Yle Uutiset*.  15.5.2014. Viitattu 17.5.2014.
32. ↑  Petäjä, Jukka: Abdirahim Husu Hussein sai Suomen Pen-keskuksen sananvapauspalkinnon *Helsingin Sanomat*.  9.2.2015. Viitattu 1.8.2015.
33. ↑  Ali ja Husu päättyy ja elokuun lopulla alkaa Mahadura & Özberkan *Yle.fi*.  19.5.2016. Viitattu 19.5.2016.
34. ↑  "Husu" Husseinin väitteet rasistiasiakkaan ulos heittämisestä eivät näytä oikeilta – Taksi Helsinki aikoo pyytää selvitystä *www.iltalehti.fi*. Viitattu 4.11.2019.
35. 1 2  Lehtonen, Marko-Oskari: Husu Hussein on tuomittu kolmesta petosrikoksesta – erehdytti Kelaa ja Turun kaupungin sosiaalitoimea *Iltalehti*.  13.11.2019.
36. ↑  Lehtonen, Marko-Oskari: Husu Hussein ei kertonut SDP:lle rikostuomioistaan – allekirjoitti kaavakkeen, jossa kysytään asiasta *Iltalehti*.  13.11.2019.
37. ↑  Uussuomalainen jo vuodesta 2005 *Yle Puhe: Uussuomalainen*.  20.6.2013. Yle. Viitattu 15.10.2013.

Kirjallisuutta
--------------

* Hussein, Abdirahim ja Hattula, Markku: *Minä Husu, suomalialainen*. Minerva Kustannus, 2017.

Aiheesta muualla
----------------

* Abdirahim Husseinin kotisivut (Arkistoitu – Internet Archive)
* Yle Areena - Ali ja Husu

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |